Kelly Puspito () ya iku salah sijiné musikus saka Indonesia. Dhèwèké kawèntar minangka pangripta utawa panganggit lagu Keroncong Tanah Airku. Kelly wis cedhak karo donyané musik awit taksih lungguh ing Sekolah Menengah Pertama. Saliyané ngripta lagu keroncong, nganggit, nggladhi paduan suara, keroncong, lan kolintang, dhèwèké uga dadi dosèn sapérang mata kuliah ing Universitas Negeri Semarang (mbiyen IKIP Negeri Semarang) minangka dosèn luwar biyasa. Kelly Puspito kalebu salah sijiné pangripta lagu kang merbawani kamajoan musik keroncong Indonesia. Pakaryané asring di dadekké minangka materi adon-adon Festival Bintang Radio lan Televisi (BRTV) uga didadekké bahan kajian déning para mahasiswa kang lagi ngrampungké tugas pungkas awujud nulis skripsi.

Riwayat 

Awit isih sinau ana ing Sekolah Menengah Pertama, Kelly Puspito wis seneng karo donyané musik lan nyoba mainké. Wektu semono, musik-musik sing wiramane Hawaiian, jazz, lan keroncong, lagi digandrungi déning para pamireng radio lan tivi. Nanging pungkasané Kelly milih musik keroncong minangka musik sing ditelatèni. Kasilé, saka kaprigelané kuwi, dhèwèké terus ditampa makarya ing kantor pos, sinambi nglakoni kagiyatan-kagiyatan kesenian, nggladhen, lan nggulawenthah orkes keroncong kagungané Kodam IV Diponegoro (1961).

Kang kapisan Kelly Puspito ngripta lagu keroncong ya iku nalika dasawarsa 1950-an kanthi sesirah Cincin Tanda Setiamu. Kaya déné para musikus keroncong liyané, dhèwèké ngakoni yèn kapribadèné kalebu romantis lan kadhang kala luwih mentingké rasa tresna marang kagunan tinimbang materi..

Miturut Kelly Puspita, musik keroncong kemajoné kang asli saka Indonesia, kawiwitan saka keroncong tugu, musik iki terus lumebu lan ngalami kamajon ing Semarang. Ciri khas musik keroncong gaya Semarangan iki bisa ditengeri saka suarane cello, sing nyata-nyata béda karo gaya Sala, Ngayogyakarta, utawa Surabaya.

Uga delengen 

 Sundari Soekotjo
 Keroncong
 Unnes

Rujukan

Pranala njaba 

 Jurnal Unnes 
 Kisah Tokoh Kelly Puspito 
 Kelly Puspito dan Musik Keroncong di Kota Semarang 
 Menunggu Janji Manis Sukawi Sutarip

Komponis Indonesia
Artikel Wiki Mrebawani II kalamangsa 1